text: Stor styrke leder fortsat efter forsvundet 52-årig kvinde
  20 september 2016 kl. 08.50
  Politi med hunde, hjemmeværnsfolk, folk fra beredskabet og helikopter blev tirsdag sat ind i eftersøgningen af den 52-årige Kit Hildgaard Andersen.
  Eftersøgningen blev sent tirsdag efterrmiddag flyttet til Tjæreborg Enge, der ligger cirka 30 kilometer nordvest for Kit Hildgaard Andersens hjemegn i Horslund.
  - Vi har søgt i Horslund hele dagen. Men vi har nu fået nogle henvendelser af en sådan karakter, at vi har flyttet eftersøgningen. Nu leder vi her til det bliver mørkt, og så genoptager vi eftersøgningen i morgen tidlig, siger leder af hundeafdelingen hos Syd- og Sønderjyllands Politi, Jan Rebsdorf, til TV SYD.
  Hvis man har oplysninger, bedes man kontakte politiet på 114.
  
  Vi savner fortsat Kit Hildgaard Andersen fra Horslund - kan være søgt i retning mod Esbjerg. Ring 114, hvis du har oplysninger #politidk
  Kvinden gik søndag aften fra sit hjem på Kalvslundvej i Horslund sammen med sin hund, en rotweiler, og gik mod vest, men et lille døgn senere  vendte hunden mandag eftermiddag selv tilbage til hjemmet uden ejeren.
  - Vi har nu sat alle disponible kræfter ind i eftersøgningen i området ved den forsvundne kvindes hjem. Der er meget skov og flere søer i området, så vi har fået hjælp fra både hjemmeværn og beredskabet, ligesom vi også har en helikopter i luften, siger Jan Rebsdorf, leder af hundeafdelingen hos Syd- og Sønderjyllands Politi tirsdag formiddag til til TV SYD.
  Kvindens hjemvendte hund kan ikke hjælpe politiet på sporet, oplyserJan Rebsdorf.
  Politiet har fået flere henvendelser fra folk, der har set den forsvundne kvinde i området - men hører fortsat gerne fra andre, der har set noget.
  Politiet opfordrer også fortsat beboere i området til at kigge i udhuse og skure efter kvinden.
  Kit Hildgaard Andersen beskrives som:
  52 år
  170 – 175 centimeter høj
  Langt mørkeblond hår
  Dragetatovering fra venstre kraveben til venstre bryst
  Neonfarvet top, sort kansas jakke, sorte overalls og sorte vandrestøvler.
  